SAID onderneem om Makwakwa-verslae vry te stel | Maroela Media
SAID onderneem om Makwakwa-verslae vry te stel
Jonas Makwakwa, hoof vir sake- en individuele belasting by die Suid-Afrikaanse Inkomstediens (SAID). Foto: http://www.sars.gov.za/
Die Suid-Afrikaanse Inkomstediens (SAID) het onderneem om die Hogan Lovells-verslag en adv. Terry Motau se dissiplinêre verslag Vrydag aan die staande komitee van finansies te oorhandig.
Dit volg nadat Jonas Makwakwa, hoof vir sake- en individuele belasting by die Suid-Afrikaanse Inkomstediens, 'n brief aan die kommissaris geskryf en hom magtiging gegee het om die betrokke verslag vry te stel.
"In 'n noemenswaardige ontwikkeling moet dit ook genoem word dat Makwakwa ingestem het dat inligting oor sy persoonlike belasting, wat met die ondersoek verband hou, bekendgemaak mag word en met die minister van finansies Nhlanhla Nene, voorsitter Yunus Carrim en lede van sy komitee gedeel mag word," het Sandile Memela, woordvoerder van die SAID, gesê.
Die SAID het onlangs 'n skrywe aan die voorsitter van die komitee gestuur om 'n paneel kenners saam te stel om die parlement, finansiële-intelligensiesentrum en die SAID van regshulp te bedien oor die saak.
Tom Moyane, kommissaris van die SAID, het 'n brief gedateer 11 Maart 2018 voorgehou wat Makwakwa ingedien het en ingestem het dat sy ouditverslae met die minister en die komitee gedeel kan word.
"Die SAID neem ook kennis van mediaberigte oor 'n beweerde verbintenis tussen Makwakwa en New Integrated Credit Solutions (NICS), een van die agt agentskappe wat deur 'n wettige proses aangestel is vir die insameling van meer as R16,6 miljard van agterstallige skuld wat aan die SAID verskuldig is," het Memela bygevoeg. "Die SAID beskou die bewering in 'n baie ernstige lig en sal die saak dadelik ondersoek vir 'n vinnige oplossing. Enige misstappe sal vinnig sonder vrees of voordeel hanteer word."
Memela het gesê die 14 000 werknemers van die SAID bly gefokus om hul hersiene teiken van R1,217 miljard te bereik voor die einde van Maart 2018, so moeilik soos wat dit ook mag wees.
Maroela Media het vroeër berig Makwakwa is aanvanklik geskors hangende 'n ondersoek na "verdagte en ongewone betalings" van altesaam R1,2 miljoen, wat tussen 2010 en 2016 in sy persoonlike rekening inbetaal is. Die SAID het destyds gesê hy het 'n onafhanklike internasionale regsfirma, Hogan Lovells, aangestel om dié bewerings te ondersoek.
Adv. Motau is daarna aangestel as die voorsitter van die dissiplinêre proses teen Makwakwa, wat gegrond was op Hogan Lovells se verslag.
Makwakwa se skorsing is in Oktober verlede jaar in 'n omstrede besluit weer opgehef, gegrond op die inligting vervat in die verslag deur Hogan Lovells. Dit was ondanks die feit dat dié verslag glo nie ondersoek ingestel het na die bewerings wat oorspronklik tot Makwakwa se skorsing aanleiding gegee het nie.